NEUVOSTON JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖSLAUSELMA,

annettu 22 päivänä huhtikuuta 1999,

menettelyohjeista jäsenvaltioiden viranomaisten välistä tehostettua yhteistyötä varten, joka koskee rajat ylittävien sosiaaliturvaetuuksien väärinkäytön ja sosiaaliturvamaksupetosten ja pimeän työn torjumista sekä rajat ylittävää työntekijöiden vuokraamista

(1999/C 125/01)

EUROOPAN UNIONIN NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT, jotka

1. KATSOVAT, että jäsenvaltioiden välistä yhteistyötä rajat ylittävää työntekoa koskevissa kysymyksissä olisi parannettava työntekijöiden suojelemista ja työmarkkinoiden toimivuutta koskevien kielteisten seurausten välttämiseksi,

2. OVAT TIETOISIA SIITÄ, että tehostettu yhteistyö ja tietojenvaihto vaikuttavat myönteisesti työllisyystilanteeseen ja työntekijöiden suojeluun erityisesti seuraavilla aloilla:

- rajat ylittävien sosiaaliturvaetuuksien väärinkäytön ja sosiaaliturvamaksupetosten (jäljempänä "sosiaaliturvan väärinkäytön") torjuminen,

- pimeän työn torjuminen, ja

- rajat ylittävä työntekijöiden vuokraaminen,

3. PALAUTTAVAT MIELEEN, että komissio ehdotti pimeää työtä koskevassa tiedonannossaan Euroopan unionin tasolla toteutettavaa yhteistoimintaa pimeän työn torjumiseksi,

4. OVAT TIETOISIA SIITÄ, että aluksi olisi painotettava yhteistyön tehostamista jäsenvaltioiden välillä sosiaaliturvan väärinkäytön ja pimeän työn torjumiseksi sekä rajat ylittävän työntekijöiden vuokraamisen alalla,

5. PALAUTTAVAT MIELEEN, että sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annetussa neuvoston asetuksessa (ETY) N:o 1408/71(1) sekä siirtotyöläisten sosiaaliturvan hallintotoimikunnan asiaa koskevissa päätöksissä ja suosituksissa on säännökset viranomaisten välisestä yhteistyöstä sosiaaliturvaetuuksien ja -maksujen osalta ja että palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16 päivänä joulukuuta 1996 annetussa Euroopan parlamentin ja neuvoston direktiivissä 96/71/EY(2) on säännöksiä rajat ylittävästä työntekijöiden lähettämisestä,

6. KATSOVAT myös, että nykyiset rakenteet ja menetelmät antavat mahdollisuuden rajat ylittävään yhteistyöhön ja erityisesti direktiivin 96/71/EY 4 artiklassa tarkoitettuun yhteistyöhön,

7. KATSOVAT, että kyseisten säännösten ulkopuolelle jäävillä aloilla olisi pyrittävä parantamaan jäsenvaltioiden kahdenvälistä yhteistyötä ja tietojen vaihtoa tämän päätöslauselman kattamilla aloilla käyttämällä ei-sitovia menettelyohjeita sekä nykyisiä rakenteita ja menettelyjä,

8. TOTEAVAT, sosiaaliturvaan kuuluvien palvelujen merkityksen ja jäsenvaltioiden työtarkastuspalvelujen merkityksen sikäli, kun niitä on ja niillä on asiaankuuluva toimivalta, kyseisten menettelyohjeiden täytäntöönpanossa,

9. PALAUTTAVAT MIELEEN, että Euroopan yhteisöjen tuomioistuin päätöksessään 17.12.1981 (asia 279/80, WEBB) päätti, että Euroopan yhteisön perustamissopimuksen 59 artiklassa ei estetä jäsenvaltiota, jossa työvoimaa tarjoavat yritykset ovat luvanvaraisia, vaatimasta, että toiseen jäsenvaltioon sijoittautunut palvelujen tarjoaja, joka harjoittaa toimintaansa ensin mainitussa jäsenvaltiossa, noudattaa tätä edellytystä, vaikka tällä on sijoittautumisvaltionsa myöntämä lupa, kuitenkin sillä edellytyksellä, että yhtäältä lupahakemuksia tutkiessaan ja lupia myöntäessään se jäsenvaltio, jossa palveluita tarjotaan, ei erottele palveluiden tarjoajaa kansallisuuden tai hänen sijoittautumispaikkansa perusteella ja että se toisaalta ottaa huomioon ne todisteet ja takuut, jotka palvelujen tarjoaja on jo esittänyt toimintaansa varten sijoittautumisjäsenvaltiossaan,

10. OVAT TIETOISIA SIITÄ, että henkilötietojen käsittelyssä on tärkeää suojata perusoikeuksiin kuuluva oikeus yksityisyyteen, sellaisena kuin se taataan yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivissä 95/46/EY(3) ja asetuksen (ETY) N:o 1408/71 84 artiklan 5 kohdassa, ja

11. PALAUTTAVAT MIELEEN, että nämä menettelyohjeet ovat poliittinen velvoite, joten ne eivät koske jäsenvaltioiden ja Euroopan yhteisön oikeuksia, velvollisuuksia ja vastuuta eivätkä voimassa olevia jäsenvaltioiden viranomaisten tai elinten kahden- ja monenvälisiä yhteistyösopimuksia,

HYVÄKSYVÄT TÄMÄN PÄÄTÖSLAUSELMAN:

JÄSENVALTIOITA pyydetään noudattamaan kansallisen lainsäädännön ja käytännön mukaisesti seuraavia menettelyohjeita jäsenvaltioiden viranomaisten välisessä tehostetussa yhteistyössä, joka koskee rajat ylittävien sosiaaliturvaetuuksien väärinkäytön, sosiaaliturvamaksupetosten ja pimeän työn torjumista sekä rajat ylittävää työntekijöiden vuokraamista:

A. MENETTELYOHJEIDEN TAVOITE JA SOVELTAMISALA

1. Näiden menettelyohjeiden tavoitteena on parantaa tapauksissa, jotka koskevat vähintään kahta jäsenvaltiota, jäsenvaltioiden toimivaltaisten viranomaisten ja toimielinten ("elimet") välistä yhteistyötä sosiaaliturvan väärinkäytön ja pimeän työn torjunnassa sekä rajat ylittävän työntekijöiden vuokraamisen alalla.

2. Näissä menettelyohjeissa:

a) "sosiaaliturvan väärinkäytöllä" tarkoitetaan sellaista jäsenvaltion lainsäädännön vastaista toimintaa tai toimimatta jättämistä, jonka tarkoituksena on saada sosiaaliturvaetuuksia tai välttää velvollisuudet maksaa sosiaalivakuutusmaksuja;

b) "pimeällä työllä" tarkoitetaan korvausta vastaan harjoitettua toimintaa, joka sinänsä on laillista, mutta josta ei tehdä kansallisen lainsäädännön ja käytännön mukaista ilmoitusta. Tämä määritelmä ei saa missään tapauksessa olla rajoittavampi kuin kunkin jäsenvaltion voimassa oleva lainsäädäntö;

c) "rajat ylittävällä työntekijöiden vuokraamisella" tarkoitetaan jossakin jäsenvaltiossa olevan työnantajan palveluksessa olevien työntekijöiden vuokraamista palvelujen tarjoamiseksi jossakin toisessa jäsenvaltiossa olevalle palvelujen käyttäjälle siten, että työntekijöillä edelleen on työoikeudellinen suhde työnantajaan; tätä menettelyohjetta ei pidä ymmärtää siten, että sillä sallittaisiin työntekijöiden vuokraaminen jäsenvaltiossa, jossa kansallinen lain säädäntö ei sitä salli.

B. HALLINTOYHTEISTYÖN JA AVUNANNON ERITYISJÄRJESTELYT

1. Jäsenvaltioita pyydetään toteuttamaan seuraavat toimet ja hyväksymään seuraavat menettelyt kansallisen lainsäädännön ja käytännön mukaisesti tehostaakseen toimivaltaisten elinten välistä yhteistyötä sosiaaliturvan väärinkäytön ja pimeän työn torjunnassa ja rajat ylittävän työntekijöiden vuokraamisen edellytysten ja ehtojen täyttymisen tutkimisessa:

a) toimivaltaiset elimet ovat suorassa yhteydessä toisiinsa yhteistyön puitteissa;

b) jäsenvaltioihin nimetään kansalliset yhteyskeskukset yhteistyön helpottamiseksi, ja kansalliset yhteyskeskukset ilmoitetaan muille jäsenvaltioille ja komissiolle; tähän tarkoitukseen ei ole tarpeen perustaa uusia rakenteita;

c) kaikki yhteistyöpyynnöt välitetään jäsenvaltion toimivaltaiselle elimelle. Pyynnön esittäneelle toisen jäsenvaltion elimelle ilmoitetaan asiasta;

d) vastavuoroisen virka-avun antaminen toimivaltaisten elinten kesken, erityisesti tietojen antaminen ja asiakirjojen toimittaminen.

2. Tietojen toimittamisessa jäsenvaltioita pyydetään edistämään toimivaltaisten elintensä välistä yhteistyötä, mihin kuuluu erityisesti vastaaminen toisten jäsenvaltioiden elinten perusteltuihin pyyntöihin saada tietoa sosiaaliturvaetuuksista ja sosiaalivakuutusmaksuista, epäillystä pimeästä työstä ja rajat ylittävästä työntekijöiden vuokraamisesta.

Kaikessa tietojen toimittamisessa asianomaisten jäsenvaltioiden on sovellettava kaikkea asiaa koskevaa yhteisön oikeutta ja kansallista lainsäädäntöä, jossa säädetään yksityisyyttä koskevan oikeuden suojelusta henkilötietojen käsittelyssä.

3. Tarkistettaessa todistuksia silloin kun on aihetta epäilyyn, jäsenvaltioita kehotetaan antamaan toisilleen virka-apua kansallisen lainsäädäntönsä ja käytäntönsä mukaisesti sellaisten todistusten oikeellisuuden toteamisessa, jotka liittyvät näiden menettelyohjeiden soveltamisen kannalta merkityksellisiin seikkoihin.

4. Asiakirjojen toimittamisen osalta:

a) asiakirjat, jotka koskevat sosiaaliturvan väärinkäyttöön, pimeään työhön ja rajat ylittävään työntekijöiden vuokraamiseen liittyviä tapauksia, voidaan toimittaa postitse;

b) elintä, joka on toimittanut asiakirjan postitse, pyydetään toimittamaan pyynnön esittäneelle elimelle todistus tietojen toimittamisesta tai vastaanottajan allekirjoittama todistus, jossa ilmoitetaan vastaanottopaikka ja -päivä.

C. PÄÄTÖSLAUSELMAN SEURANTA

Jäsenvaltioita kehotetaan ilmoittamaan komissiolle tämän päätöslauselman täytäntöönpanossa toteutetuista toimenpiteistä.

(1) EYVL L 149, 5.7.1971, s. 2, asetus sellaisena kuin se on viimeksi muutettuna asetuksella (EY) N:o 307/1999 (EYVL L 38, 12.2.1999, s. 1).

(2) EYVL L 18, 21.1.1997, s. 1.

(3) EYVL L 281, 23.11.1995, s. 31.